钦定古今图书集成/明伦汇编/官常典/第543卷 > 《韩信论》杨时
## 钦定古今图书集成/明伦汇编/官常典/第543卷 > 《韩信论》杨时

韩信具机变之才，因思归之众以临江东，而燕、代、赵、
齐之间无坚城强敌矣。其用奇无穷，所向风靡，自汉
兴，名将未有伦拟也。至其军修武也，又辅以张耳，二
人皆勇略盖世。余窃怪汉王自称“汉使”，晨驰入壁，即
卧内夺其印符，麾召诸将易置之，而耳、信未之知也。
此其禁防阔疏，与棘门坝上之军何异耶？使敌人投
间窃发，则二人者可得而掳也，岂古所谓“有制之兵”
者，信亦有未逮与？